မိဘ

မိဘများသည် သားသမီးများအပေါ် မေတ္တာ၊ ကရုဏာ၊ မုဒိတာ၊ ဥပေက္ခာဟူသော ဗြဟ္မစိုရ်တရားများဖြင့် ပြုစုပျိုးထောင်ကြသည်။ သားသမီးများ လူ့ဘဝတွင် အောင်မြင်စွာ ရပ်တည်နိုင်ရန် မိဘများတွင် တာဝန်များစွာရှိသည်။ မိဘများလိုက်နာရမည့် အဓိကကျသော ကျင့်ဝတ်များကို ပါထိကဝဂ်နှင့် ၎င်းအဋ္ဌကထာအတိုင်း အောက်တွင်ဖော်ပြထားပါသည်။ (ဒီ၊၃၊၁၅၄။ ဒီ၊ဋ္ဌ၊၃၊၁၃၆။) ၁. မကောင်းမှုမှ တားမြစ်ခြင်း (ပါပါ နိဝါရေန္တိ) မိဘများသည် သားသမီးများအား မကောင်းမှုများမှ ရှောင်ရှားရန် သွန်သင်ဆုံးမရမည်။ အပြစ်ပေးခြင်း၊ ဆူငေါက်ခြင်းများဖြင့်သာမက မကောင်းမှု၏ အပြစ်ကိုပါ ရှင်းလင်းစွာ ပြောပြပြီး နားလည်စေရမည်။ "သား/သမီး၊ ဤသို့ မပြုလုပ်ပါနှင့်" ဟု တားမြစ်ရမည်။ ပြုလုပ်မိပါကလည်း ပြစ်တင်ဝေဖန်ရမည်။ ၂. ကောင်းမှုတွင် စေ့ဆော်ခြင်း (ကလျာဏေ နိဝေသေန္တိ) မိဘများသည် သားသမီးများအား ကုသိုလ်ကောင်းမှုများ ပြုလုပ်ရန် တိုက်တွန်းအားပေးရမည်။ ဥပမာအားဖြင့်၊ အလှူအတန်းပြုလုပ်ခြင်း၊ သီလကို လိုက်နာခြင်း စသည်တို့တွင် စေ့ဆော်ပေးရမည်။ အနာထပိဏ်သူဌေးကြီးကဲ့သို့ လှူဒါန်းခြင်းဖြင့်လည်း စံပြအဖြစ် တင်ပြပေးရမည်။ ၃. အတတ်ပညာကို သင်ကြားပေးခြင်း (သိပ္ပံ သိက္ခာပေန္တိ) မိဘများသည် သားသမီးများအား မိမိတို့ တတ်မြောက်သော အတတ်ပညာကို သင်ကြားပေးရမည်။ မိမိတို့၏ အတွေ့အကြုံနှင့် အတတ်ပညာကို ဝေမျှပေးခြင်းဖြင့် သားသမီးများ၏ အနာဂတ်အတွက် အထောက်အပံ့ ဖြစ်စေရမည်။ အသက်မွေးဝမ်းကြောင်းအတွက် အထောက်အပံ့ဖြစ်စေမည့် အတတ်ပညာကို ဦးစားပေး သင်ကြားပေးသင့်သည်။ ၄. သင့်လျော်သော အိမ်ထောင်ဖက်နှင့် ပေါင်းဖက်ပေးခြင်း (ပတိရူပေန ဒါရေန သံယောဇေန္တိ) မိဘများသည် သားသမီးများ အရွယ်ရောက်လာသောအခါ သင့်လျော်သော အိမ်ထောင်ဖက်ကို ရှာဖွေပေးရမည်။ အိမ်ထောင်ဖက်သည် သားသမီးများနှင့် လိုက်ဖက်ညီသော၊ ယဉ်ကျေးလိမ္မာသော၊ အကျင့်စာရိတ္တကောင်းမွန်သော သူဖြစ်ရမည်။ ၅. အချိန်တန်လျှင် အမွေပေးခြင်း (သမယေ ဒါယဇ္ဇံ နိယျာဒေန္တိ) မိဘများသည် သားသမီးများအား အချိန်တန်လျှင် မိမိတို့၏ ပိုင်ဆိုင်မှုများကို ဝေစုပေးရမည်။ ပေးသင့်သောအချိန်တွင် ပေးခြင်းသည် သင့်လျော်သည်။ ဥပမာ - ကြီးပြင်းချိန်၊ အိမ်ထောင်ပြုချိန် စသည်တို့တွင် ပေးသင့်သည်။ နောက်ဆုံးအချိန်တွင်ပင် "ဤဥစ္စာဖြင့် ကုသိုလ်ကောင်းမှု ပြုပါ" ဟု မှာကြားပြီး ပေးအပ်နိုင်သည်။ ဤဖော်ပြပါ မိဘကျင့်ဝတ်များသည် မိဘနှင့် သားသမီးတို့အကြား ချစ်ခင်လေးစားမှု၊ ကူညီဖေးမမှုနှင့် တာဝန်ယူမှုကို အခြေခံထားပါသည်။ ဤကျင့်ဝတ်များကို လိုက်နာခြင်းဖြင့် မိဘများသည် သားသမီးများအား ကောင်းမွန်စွာ ပြုစုပျိုးထောင်နိုင်ပြီး သားသမီးများသည်လည်း လူမှုအဖွဲ့အစည်းတွင် အကျိုးပြုသော နိုင်ငံသားကောင်းများ ဖြစ်လာနိုင်ပါသည်။ မိဘကျင့်ဝတ် ငါးပါး မကောင်းမြစ်တာ၊ ကောင်းရာညွှန်လတ်၊ အတတ်သင်စေ၊ ပေးဝေနှီးရင်း၊ ထိမ်းမြားခြင်းလျှင်၊ ဝတ်ငါးအင်၊ ဖခင်မယ်တို့တာ။ ကိုးကား ကဏ္ဍ:မိသားစု